ร้านอาหาร ครัวแม่น้องหนุน เป็นร้านอาหารที่มีบรรยากาศดีเพราะว่า อยู่ติดริมแม่น้ำเจ้าพระยา ให้นั่งทานข้าวแบบชมวิวของแม่น้ำเจ้าพระยา และมีมุมโต๊ะให้เลือกนั่งแบบหลากหลายตามใจชอบ ส่วนอาหารของร้านอาหารที่นี่ บอกได้เลยว่าเป็นอาหารไทยแบบพื้นบ้าน ที่มีรสชาติจัดจ้านถูกปาก รวมถึงมีพวกซีฟู้ดสดๆและใหม่ๆด้วย 

ซึ่งทางร้านจะเน้นคัดสรรแต่ของดีมีคุณภาพ ราคาไม่แพง แถมอาหารจานใหญ่มากมาให้ได้ทานกันแบบสบายกระเป๋า 

เมนูอาหารของที่ร้านนี้มีมากหลากหลายรายการเลยให้เลือกสั่งทานกันตามความชอบของเราเลย  

ขอแนะนำเมนูเด็ดเมนูแรก 

- ต้มยำกุ้งน้ำข้น ที่ทางร้านเขาเสิร์ฟมาพร้อมชามโตๆเลย เป็นต้มยำกุ้งน้ำข้นครบเครื่อง ใส่กุ้งตัวโต และเห็ดนางฟ้า และน้ำข้นของที่นี่แปลกกว่าร้านอื่นตรงที่นี่จะใส่กะทิแทนนมสด และใส่น้ำพริกเผา โรยหน้าด้วยพริกแห้งทอด ซดน้ำต้มยำกุ้งร้อนๆ คล่องคอหอมกลิ่นกะทิอ่อนๆ เข้มข้น รสชาติกลมกล่อมกำลังดี

- ยำดอกขจรกุ้ง เป็นยำแบบไทยๆ ที่นำเอาดอกขจรมาลวกแล้วก็นำมายำกับน้ำยำสูตรเด็ดของทางร้าน ใส่น้ำพริกเผาด้วย และใส่หอมแดง หอมเจียว ถั่วลิสงคั่วหอมๆ มีกุ้งทอดตัวโตใส่มาด้วย ชิมยำถูกปากดีตรงที่ดอกขจรเคี้ยวกรอบได้รสชาติน้ำยำออกหวานเปรี้ยวอมเผ็ดนิดๆ

- เนื้อปูผัดผงกะหรี่ คัดเอาแต่เนื้อปูที่แกะแล้วล้วนๆ ส่งตรงมาจากมหาชัย เอามาผัดกับผงกะหรี่ ใส่ไข่ และผัดคลุกเคล้ากับต้นหอม ขึ้นฉ่าย และพริกแดง ออกแนวมีน้ำชุ่มๆ ไม่แห้ง กินกับข้าวสวยร้อนๆ ขอบอกว่าโดนใจเนื้อปูสดหวานเคล้ารสชาติเครื่องผงกะหรี่ถูกปาก

- กุ้งชุบแป้งทอด กุ้งหลายตัววางเรียงรายมาอยู่ในจาน เป็นกุ้งขาวตัวใหญ่ ทางร้านนำมาคลุกกับแป้งที่ปรุงรสไว้แล้วทอดจนเหลืองกรอบ กินตอนร้อนๆ กุ้งหอมกรอบเนื้อในเป็นกุ้งทั้งตัวเคี้ยวเต็มปากเต็มคำ เพิ่มรสชาติด้วยน้ำจิ้มบ๊วย

ส่วนเรื่องราคาก็ไม่แพงมากมาย เรียกว่ามาทานอาหารที่ร้านนี้รับลองว่าเกินคุ้ม แล้วนอกจากเมนูที่ได้แนะนำมาแล้ว ยังมีเมนูอื่นๆอีกมากมายให้เลือกทานกัน